**AS Eesti Raudtee alustab märtsis vedurijuhtide üldkoolitusega**

**AS Eesti Raudtee koolituskeskus alustab märtsikuu esimesel nädalal vedurijuhtide üldkoolitusega. Koolitus toimub Haridus- ja Teadusministeeriumi 10.11.2020 käskkirjaga nr 1.1 3/20/333 aktsiaseltsile Eesti Raudtee antud tegevusloa alusel.**

AS Eesti Raudtee koolituskeskus ootab vedurijuhtide üldkoolitusele raudtee eriveeremi juhi kutset omavaid isikuid. Koolitus algab märtsikuu esimesel nädalal ja lõppeb eksamitega. Õpe toimub tööpäeviti tunniplaani alusel, koolitus toimub eesti- ja vene keeles ning õppe mahuks on 160 tundi. Koolituse viivad läbi AS Eesti Raudtee ja teiste ettevõtete kogenud spetsialistid ja eksperdid.

Vedurijuhtide üldkoolitusele kandideerimiseks palume esmalt koostada vabas vormis avaldus (kindlasti tuleb selles märkida ees- ja perekonnanimi, vanus, elukoht, kontakt telefoninumber ja e-maili aadress). Avalduse juurde on vajalik lisada:

* isikut tõendav dokument (ID kaart);
* haridust tõendav dokument (vähemalt keskharidus);
* raudtee eriveeremi juht, tase 4 või vedurijuhi abi kutsetunnistus;
* tõend vähemalt neli kuud raudtee eriveeremi juhina või vedurijuhi abina töötamise kohta.

Digitaalselt allkirjastatud avaldusi koos lisadega koolitusel osalemiseks saab esitada kuni 16. veebruarini aadressile personal@evr.ee. Õppegrupp moodustatakse koolitusele registreerimise järjekorras ja vajadusel individuaalsete töövestluste alusel.

Õppijal on võimalus saada täiendavat infot e-posti teel (personal@evr.ee) või telefoni teel 6158731.

**Edukad koolitusele kandideerijad peavad täiendavalt esitama:**

* tõendi tervisekontrolli läbimise kohta;
* maksetunnistuse koopia koolituse eest tasumise kohta.

**Raudteeseaduse alusel väljastatakse vedurijuhiluba isikule:**

1. kes on vähemalt 20-aastane;
2. omandanud põhihariduse ja läbinud Euroopa Nõukogu otsuses 85/368/EMÜ Euroopa Ühenduse liikmesriikide kutsekvalifikatsioonide võrreldavuse kohta (EÜT L 199, 31.07.1985, lk 56–59) nimetatud 3. taseme kutseõppe või keskhariduse baasil vedurijuhi väljaõppe üldkoolituse;
3. esitanud tõendi tervisekontrolli läbimise kohta;
4. edukalt sooritanud vedurijuhieksami.